ทำไมบริษัทไทย ลงทุนในหมู่เกาะปลอดภาษี เป็น 100,000 ล้าน
ทำไม หมู่เกาะเหล่านี้จึงดึงดูดธุรกิจไทยมากขนาดนี้ ? ลงทุนแมนจะเล่าให้ฟัง
28 มี.ค. 2566

ทำไมบริษัทไทย ลงทุนในหมู่เกาะปลอดภาษี เป็น 100,000 ล้าน /โดย ลงทุนแมน
รู้หรือไม่ว่า นอกจากจีน สหรัฐอเมริกา หรือญี่ปุ่น ที่มีบริษัทและนักธุรกิจในไทยแห่ไปลงทุนกันเป็นจำนวนมากแล้ว
ยังมีหมู่เกาะเล็ก ๆ อย่างเช่น
- หมู่เกาะเคย์แมน 
- หมู่เกาะบริติชเวอร์จิน 
- หมู่เกาะมอริเชียส
ที่ถือเป็น 3 หมู่เกาะที่มีบริษัทและนักธุรกิจไทยไปลงทุน โดยมีมูลค่าการลงทุนรวมกันสูงถึง 110,000 ล้านบาท มากเกือบจะเท่ากับบริษัทไทย ที่แห่ไปลงทุนในจีน สหรัฐอเมริกา หรือญี่ปุ่น
แล้วทำไม หมู่เกาะเหล่านี้จึงดึงดูดธุรกิจไทยมากขนาดนี้ ? ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
หมู่เกาะเคย์แมน หมู่เกาะบริติชเวอร์จิน และหมู่เกาะมอริเชียส ทั้ง 3 ดินแดนเหล่านี้ คงจะไม่เป็นที่รู้จักของคนไทยเท่าไรนัก
เพราะต่างเป็นเพียงหมู่เกาะเล็ก ๆ ที่มีประชากรรวมกันเพียง 1.37 ล้านคน หรือแค่ 1 ใน 4 ของประชากรกรุงเทพมหานคร
และมีพื้นที่รวมกันเพียง 2,453 ตารางกิโลเมตร หรือไม่ถึง 1 ใน 3 ของกรุงเทพมหานครและปริมณฑล
แล้วถ้าถามว่า ทำไมหมู่เกาะเล็ก ๆ เหล่านี้ ถึงมีบริษัทและนักธุรกิจไทยไปลงทุนกันเป็นจำนวนมาก
คำตอบคือ เป็นเพราะทั้ง 3 หมู่เกาะนี้ เป็นดินแดนที่เป็นเหมือนสวรรค์ของนักลงทุน ด้วยกฎหมายที่ให้อิสระและผลประโยชน์มากมาย
ถึงแม้ทั้ง 3 หมู่เกาะจะมีกฎหมายที่แตกต่างกัน แต่ก็ล้วนเป็นการให้สิทธิพิเศษแก่บริษัทและนักธุรกิจ ซึ่งไม่สามารถหาได้จากประเทศอื่น รวมถึงประเทศไทยด้วยเช่นกัน
ยกตัวอย่างเช่น หมู่เกาะบริติชเวอร์จิน ที่ไม่เก็บภาษีนิติบุคคลและภาษีเงินได้ สำหรับเงินรายได้ที่เข้ามาจากนอกอาณาเขต
ซึ่งถือว่าต่ำมากเมื่อเทียบกับไทยที่มีภาษีนิติบุคคลอยู่ที่ 20% และภาษีบุคคลธรรมดาที่อัตราสูงสุด 35%
นอกจากนี้ยังมีการอำนวยความสะดวกให้กับบริษัทและนักธุรกิจที่ไปลงทุน เช่น
- ไม่มีข้อกำหนดด้านเงินทุนขั้นต่ำ 
- บุคคลเพียงคนเดียว ก็สามารถจัดตั้งบริษัทได้
- สามารถจัดตั้งบริษัทสำเร็จได้ภายใน 1 สัปดาห์
ที่สำคัญคือ หมู่เกาะแห่งนี้ยังเก็บรักษาข้อมูลของบริษัทที่ไปจัดตั้งให้เป็นอย่างดี โดยข้อมูลสำคัญอย่างเช่น ข้อมูลผู้ถือหุ้นและกรรมการ จะไม่ถูกเปิดเผยต่อสาธารณชน
ด้วยผลประโยชน์มากมายที่กล่าวไป ทุกวันนี้ จึงมีบริษัทจากหลายประเทศทั่วโลก ไปจัดตั้งบริษัทสาขาในหมู่เกาะแห่งนี้กันเป็นจำนวนมาก
ซึ่งบางส่วน ก็อยู่ในรูปของ Paper Company หรือก็คือบริษัทที่มีแต่ชื่อ แต่ไม่มีการดำเนินกิจการอยู่จริง
เช่นเดียวกันกับหมู่เกาะเคย์แมน และหมู่เกาะมอริเชียส ที่ก็ต่างมีกฎหมายที่ดึงดูดนักลงทุนจากต่างประเทศ และเต็มไปด้วย Paper Company เช่นกัน
เพราะนอกจากการจัดตั้งบริษัทในหมู่เกาะทั้ง 3 นี้ จะทำให้การบริหารงานต่าง ๆ มีความคล่องตัวมากขึ้นแล้ว
ยังทำให้มีกำไรเพิ่มขึ้น จากภาษีที่น้อยลง ด้วยการบริหารและวางแผนภาษีระหว่างประเทศ เพื่อให้เสียภาษีน้อยที่สุด
เช่น บริษัท A จดทะเบียนในไทย ได้ผลิตและส่งสินค้าไปขายให้บริษัท B ที่เป็นบริษัทในเครือเดียวกัน แต่จดทะเบียนในหมู่เกาะบริติชเวอร์จิน
โดยบริษัท A จะขายสินค้าให้บริษัท B ในราคาต่ำหรือแทบไม่มีกำไร เพื่อที่จะเสียภาษีในไทยให้น้อยที่สุด
ในขณะที่บริษัท B ขายสินค้าให้ลูกค้า ด้วยราคาที่บวกกำไรตามปกติ ทำให้รายได้จากการขายสินค้าครั้งนี้จะไม่เสียภาษีเลย เพราะบริษัท B ที่มีกำไร จดทะเบียนอยู่ในหมู่เกาะที่ไม่เก็บภาษีนั่นเอง
ส่วนในกรณีที่เป็นบุคคลธรรมดาที่ไม่มีกิจการ ก็นิยมไปจัดตั้งบริษัทที่ดินแดนสวรรค์เช่นกัน เพื่อนำไปถือครองทรัพย์สิน หรือถือรายได้ไว้นอกประเทศ โดยไม่ต้องนำกลับเข้าประเทศแล้วต้องเสียภาษีบุคคลธรรมดา
ทั้งนี้ ด้วยกฎระเบียบที่ค่อนข้างเป็นอิสระ และการรักษาข้อมูลเป็นความลับเช่นนี้
ก็คงไม่ใช่เรื่องแปลก ที่จะมีการใช้หมู่เกาะเหล่านี้เป็นช่องทางในการหลบเลี่ยงภาษี ปกปิดความมั่งคั่ง ตลอดจนการใช้เป็นแหล่งฟอกเงิน
ด้วยเหตุนี้ในบางประเทศ เช่น สหภาพยุโรป จึงได้มีการขึ้นบัญชีดำกับดินแดนที่มีลักษณะเช่นนี้
ซึ่งจะส่งผลให้ดินแดนที่ถูกขึ้นบัญชีดำ ไม่สามารถเข้าถึงกองทุนเพื่อการพัฒนาอย่างยั่งยืนของยุโรปได้ และเป็นการกดดันให้รัฐบาลของดินแดนต่าง ๆ ปฏิบัติตามมาตรฐานสากล รวมถึงส่งเสริมธรรมาภิบาลด้านภาษีให้เกิดขึ้นในทั่วโลก
ซึ่งหมู่เกาะบริติชเวอร์จิน ก็เป็นหนึ่งใน 16 ดินแดนที่ถูกขึ้นบัญชีดำเช่นกัน
นอกจากนี้ องค์การเพื่อความร่วมมือทางเศรษฐกิจและการพัฒนา (OECD) ยังได้มีการกำหนดกรอบความร่วมมือเกี่ยวกับการแลกเปลี่ยนข้อมูลทางภาษี
เพื่อป้องกันการหลบเลี่ยงภาษี และเป็นการส่งเสริมให้เกิดการแลกเปลี่ยนข้อมูลทางภาษีที่เป็นไปตามมาตรฐานสากล
ซึ่งไทยก็ได้เข้าร่วมในความร่วมมือนี้เช่นกัน โดยจะเริ่มแลกเปลี่ยนข้อมูลครั้งแรกภายในเดือนกันยายน ปีนี้ หรืออีกเพียง 6 เดือนข้างหน้า
จะเห็นว่าเรื่องนี้ ไม่ใช่แค่สงครามระหว่างภาครัฐและเอกชน แต่ยังเป็นสงครามระหว่างประเทศ
เพราะในระหว่างที่หมู่เกาะเหล่านี้ กำลังเติบโตและมั่งคั่งขึ้น มันก็ได้ทำร้ายประเทศอื่น ๆ ที่แม้จะเป็นเจ้าของทรัพยากรที่ถูกนำมาใช้หารายได้ แต่กลับไม่สามารถเก็บภาษี เพื่อนำไปพัฒนาประเทศต่อได้อย่างที่ควรจะเป็น
เพราะโดนทำร้ายจากกลยุทธ์ดึงดูดเม็ดเงิน ด้วยผลประโยชน์ทางธุรกิจของดินแดนสวรรค์เหล่านี้ นั่นเอง..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References 
-
-
-
-
-
-
-
-
-
-
-
-
-